ORDE do 29 de novembro de 2006 pola que se desenvolven as medidas urxentes, previstas nos decretos 180/2006, do 19 de outubro, e 188/2006, do 26 de outubro, para a reparación dos danos que, causados polas inundacións acaecidas en Galicia durante o pasado mes de outubro, afectasen a rede de estradas locais.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 30/11/2006

O pasado mes de outubro producíronse en Galicia unha serie de inundacións que afectaron de xeito significativo o desenvolvemento da actividade humana en amplas zonas do país.
Para facer fronte ás situacións de necesidade en que se puidesen atopar os colectivos afectados, e mesmo contribuír a rexenerar os valores naturais e reactivar a economía das zonas afectadas, o Consello da Xunta de Galicia acordou, nas súas reunións dos días 19 e 26 de outubro, a adopción dunha serie de medidas urxentes para a reparación dos danos causados.
Os devanditos acordos adoptaron a forma de decretos, que foron publicados os días 24 de outubro e 2 de novembro de 2006, recollen entre as medidas urxentes para facer fronte aos danos provocados en infraestruturas locais, o establecemento de axudas e a actuación directa sobre os bens afectados.
Por outra parte, o artigo 12 do devandito decreto dispón que as citadas axudas se financiarán con cargo aos orzamentos das respectivas consellerías afectadas, e a disposición derradeira primeira faculta os titulares dos departamentos autonómicos para que, no ámbito das súas competencias, diten as disposicións necesarias para o seu desenvolvemento.
Xa que logo, e no uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto e ámbito de aplicación.
1. Esta orde ten por obxecto o desenvolvemento das medidas urxentes, previstas nos decretos 180/2006, do 19 de outubro, e 188/2006, do 26 de outubro, para a reparación dos danos que, causados polas inundacións acaecidas en Galicia durante o pasado mes de outubro, afectasen a rede de estradas locais e os seus elementos funcionais e auxiliares de titularidade pública.
2. As medidas previstas nesta orde serán de aplicación para a reparación dos danos que, incluídos no seu obxecto, se producisen no ámbito territorial dos concellos que se relacionan no anexo I.
Artigo 2º.-Actuación directa sobre os bens afectados.
De acordo co previsto no artigo 10 do Decreto 180/2006, do 19 de outubro, a Consellería de Política Territorial, Obras Públicas e Transportes
poderá realizar, cos seus propios medios ou acudindo á contratación administrativa, os traballos dirixidos a reparar os danos incluídos no obxecto desta orde.
No suposto de que a execución se faga mediante contrato administrativo, será de aplicación o réxime previsto no artigo 4 do devandito decreto.
Será necesario que o correspondente concello se comprometa a poñer á súa disposición os terreos necesarios así como os pertinentes permisos e autorizacións, e manifeste a obriga de asumir, unha vez practicada a recepción das obras e logo da comunicación desta consellería, a súa explotación, mantemento e conservación.
Artigo 3º.-Créditos orzamentarios.
As actuacións realizadas ao abeiro do previsto nesta orde financiaranse con cargo á seguinte aplicación dos orzamentos da consellería.
Aplicación orzamentariaCódigo de proxectoContía
08.03.413B.600.1 2006.00630 4.000.000 A
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de novembro de 2006.
María José Caride Estévez
Conselleira de Política Territorial, Obras Públicas
e Transportes
ANEXO
Relación dos concellos incluídos no ámbito de aplicación dos decretos 180/2006 e 188/2006.
-Provincia da Coruña:
Camariñas, Cee, Corcubión, Dumbría, Fisterra, Mazaricos, Muxía, Val do Dubra, Vimianzo e Zas.
-Provincia de Pontevedra:
Baiona, Campo Lameiro, Cangas, Catoira, Cerdedo, Cotobade, Gondomar, Marín, Moaña, O Rosal, Oia, Poio, Pontevedra, Tomiño, Tui e Vilaboa.